Ændret forslag til EUROPA-PARLAMENTETS OG RÅDETS AFGØRELSE om vedtagelse af et flerårigt program (2004-2006) for effektiv integrering af informations- og kommunikationsteknologi (ikt) i uddannelses- og erhvervsuddannelsessystemerne i Europa (eLearning-programmet) (forelagt af Kommissionen i henhold til EF-traktatens artikel 250, stk. 2)

2002/0303 (COD)

Ændret forslag til EUROPA-PARLAMENTETS OG RÅDETS AFGØRELSE om vedtagelse af et flerårigt program (2004-2006) for effektiv integrering af informations- og kommunikationsteknologi (ikt) i uddannelses- og erhvervsuddannelsessystemerne i Europa (eLearning-programmet)

1. BAGGRUND

Forslag sendt til Europa-Parlamentet og Rådet (dok. KOM(2002) 751 endelig - 2002/0303 (COD)): // 19. december 2002

Udtalelse fra Det Europæiske Økonomiske og Sociale Udvalg: // 26. marts 2003

Udtalelse fra Regionsudvalget: // 10. april 2003

Udtalelse fra Europa-Parlamentet ved førstebehandlingen: // 8. april 2003

2. FORMÅLET MED KOMMISSIONENS FORSLAG

Formålet med forslaget er at fremme og lette den effektive integrering af informations- og kommunikationsteknologi inden for de europæiske uddannelses- og erhvervsuddannelsessystemer for at højne kvaliteten i uddannelserne og fremme systemernes tilpasning til de krav, vidensamfundet og den europæiske model for social samhørighed stiller. Udtrykket e-learning er blevet en kortfattet betegnelse for denne integrering og bør opfattes som et pædagogisk værktøj, der supplerer og forbedrer de eksisterende værktøjer. Det foreslåede program tager sigte på at udnytte e-learning-potentialet til at styrke den europæiske dimension i uddannelserne og til at fremme et mere struktureret samarbejde inden for e-learning mellem de forskellige fællesskabsprogrammer og -instrumenter og medlemsstaternes indsats.

3. KOMMISSIONENS HOLDNING TIL DE ÆNDRINGSFORSLAG, EUROPA-PARLAMENTET HAR VEDTAGET

Kommissionen kan acceptere 24 af de 27 ændringsforslag, som Parlamentet har vedtaget, fuldt ud eller i alt væsentligt.

3.1. Ændringsforslag, som Kommissionen accepterer fuldt ud

Med hensyn til programmets anvendelsesområde lægger en række ændringsforslag særlig vægt på, hvor stor betydning uddannelsen af lærerne har for opfyldelsen af eLearning-programmets overordnede mål og fremhæver skolepartnerskaber via internettet som et værktøj for efter- og videreuddannelse af lærerne i brugen af ikt og i europæisk samarbejde. I ændringsforslag 24 og 25 præciseres det, at aktionen skal omfatte både folkeskoler og ungdomsuddannelser (udtrykket "skolepartnerskaber", der benyttes i forslaget, dækker begge niveauer; begrundelsen for denne ændring er, at man vil undgå sammenblanding med konklusionerne fra Det Europæiske Råds møde i Barcelona, hvor der specifikt henvises til ungdomsuddannelser). I ændringsforslag 3 og 14 opfordres der til en udbytterig anvendelse af internettet på en kritisk og pædagogisk ansvarlig måde.

I en anden kategori af ændringsforslag henvises der til særlige målgrupper, bl.a. handicappede, landdistrikter eller indvandrere, og til ligestilling mellem kønnene. Der er tale om ændringsforslag 2, 5 (kun for den engelsksprogede udgave), 8, 10, 20 og 21.

Hvad finansieringen angår opfordres der i ændringsforslag 1 og 7 til, at programmets budget holdes på samme niveau som fastlagt for forberedelsesaktionen, og disse ændringer kan accepteres. Ændringsforslag 17 er et kompromisforslag, der ændrer Kommissionens forslag, idet det går ud på at allokere en større andel af budgettet til e-partnerskaber mellem europæiske skoler med deraf følgende reducering af andelen til aktionen "e-learning til bekæmpelse af it-kløften". Denne ændring er i tråd med diskussionerne om programmets prioriteringer i Rådet, i Det Europæiske Sociale og Økonomiske Udvalg og i Regionsudvalget, og Kommissionen er villig til at acceptere ændringen.

Ændringsforslag 9, hvorved der til programmets mål føjes målsætningen om at fremme udvikling af kvalitetsbetonet europæisk multimediesoftware, -indhold og -tjenesteydelser, kan også accepteres.

Det samme kan siges om ændringsforslag 18 og 19, hvori der opfordres til en forenklet forvaltning af programmet, og som går i samme retning som foreslået af Rådet.

Ændringsforslag 27 drejer sig om internationalt samarbejde, idet opmærksomheden henledes på kendte eksempler på god e-learning-praksis, nærmere betegnet i Australien, New Zealand og Canada. Selv om denne henvisning ikke er nødvendig, kan Kommissionen acceptere ordførerens forslag.

3.2. Ændringsforslag, som Kommissionen accepterer delvist eller i princippet

For så vidt angår programmets anvendelsesområde uddyber ændringsforslag 11 læreruddannelsesaspekterne af aktionen vedrørende skolepartnerskaber via internettet med særlig vægt på udvekslingen af god praksis og udbygning af samarbejdet mellem lærere. Selv om Kommissionen kan tilslutte sig forlaget i alt væsentligt, er den foreslåede formulering af ændringen meget lang og sætningen om god praksis gentages. Det foreslås, at teksten afkortes og at denne gentagelse undgås. Det foreslås også, at henvisningen til "cyberundervisningsforløb" fjernes, idet dette begreb ville kunne skabe problemer for nogle medlemsstater.

Kommissionen foreslår, at teksten affattes som følger:

skolepartnerskaber i Europa via internettet og fremme af læreruddannelsen: Aktioner inden for dette område skal støtte og videreudvikle eksisterende skoler og netværk for at gøre det muligt for alle skoler i Europa at etablere pædagogiske partnerskaber med en skole et andet sted i Europa; at fremme nyskabende samarbejdsmetoder og sprede gode pædagogiske fremgangsmåder og styrke sprogindlæring og tværkulturel dialog; aktioner inden for dette område skal også tage sigte på læreres og underviseres færdigheder med hensyn til den pædagogiske og samarbejdsbaserede brug af ikt gennem udveksling af god praksis og oprettelsen af tværnationale og tværfaglige projekter.

Ændringsforslag 6, der går ud på, at der i betragtningerne opfordres til en hurtig europæisk indsats til etablering af virtuelle universitetscampusser, særligt i forbindelse med mobilitetsprogrammer, er i alt væsentligt acceptabelt. Det foreslås dog at udelade henvisningen til "eksisterende eller kommende mobilitetsprogrammer såsom Erasmus Mundus", idet dette ville forudsætte, at det omtalte program var vedtaget, og at omformulere henvisningen til "universitetskurser", da dette område ikke hører under Kommissionens kompetencer.

Den første del af ændringsforslag 12, hvori indgår målsætningen om at fremme udviklingen af kvalitetsbetonet europæisk multimediesoftware, -indhold og -tjenesteydelser inden for "interventionsområde d) tværgående aktioner" kan accepteres. Det foreslås dog at udelade anden del, der henviser til "støtte til forskning, udvikling, distribution og markedsføring" eftersom forretningsmæssige aktioner falder uden for uddannelses- og erhvervsuddannelsesprogrammernes anvendelsesområde.

Ændringsforslag 13, hvori bæredygtighed forklares yderligere, kan accepteres, men det foreslås, at teksten reduceres til det væsentlige, så den ikke gøres unødigt indviklet. Teksten foreslås affattet som følger "også efter programmets afslutning".

Ændringsforslag 15 om ligestillingsstrategien kan i princippet accepteres, men det foreslås, at teksten omformuleres som følger for at sikre sammenhæng mellem politikniveauerne:

(b) søger at opnå synergieffekter med andre fællesskabsprogrammer og -aktioner inden for uddannelse, forskning, socialpolitik (herunder strategien om integrering af kønsaspektet) og regionaludvikling

Ændringsforslag 22, hvor ordet fælles føjes til de tværnationale eksamensbeviser, der foreslås under interventionsområdet virtuelle universitetscampusser, er ikke strengt nødvendigt, da dette er selve indholdet i aktionen, men det kan accepteres.

Ændringsforslag 26, hvor der anmodes om udvikling af nye teknologier i forbindelse med oversættelse og tolkning, kan ikke accepteres i den foreslåede ordlyd, da det drejer sig om forskningsaktiviteter. Der foreslås følgende omformulering:

d a) Støtte til projekter til afprøvning og evaluering af nye teknologier i forbindelse med oversættelse og tolkning med henblik på anvendelse heraf til spredning af viden og til uddannelse.

3.3. Ændringsforslag, som Kommissionen ikke accepterer

Ændringsforslag 4 fastslår, at det digitale fjernsyn har stor betydning, og opfordrer til, at der skal tilvejebringes interoperabilitet mellem tv-tjenester, jf. artikel 18 i direktivet om fælles rammebestemmelser for elektroniske kommunikationsnet og -tjenester (rammedirektivet). Selv om Kommissionen fuldt og helt går ind for indholdet i ændringsforslaget, så falder de aktioner, der anmodes om, uden for uddannelses- og erhvervsuddannelsesprogrammernes anvendelsesområder. Denne ændring må derfor afvises.

Ændringsforslag 16 foreslår en forhøjelse af det samlede budget fra 36 mio. EUR til 54 mio. EUR, hvilket er i tråd med ånden i ændringsforslag 1 og 7. På indeværende tidspunkt må Kommissionen imidlertid fastholde sit oprindelige forslag.

Ændringsforslag 23, der anmoder om "europæiske læreruddannelsesprogrammer" kan ikke accepteres. Læreruddannelserne henhører under medlemsstaternes enekompetencer.

3.4. Ændret forslag

Under henvisning til artikel 250, stk. 2, i EF-traktaten ændrer Kommissionen sit forslag som anført ovenfor.